**Уговор о додели и коришћењу иновационог ваучера број [\_\_\_]**

Овај Уговор о додели и коришћењу иновационог ваучера број [\_\_\_] ("**Уговор**") закључен је између следећих страна:

**Фонд за иновациону делатност**

Са регистрованим седиштем у Улици Немањина 22-26, Београд, Република Србија

Матични број: 20154691

ПИБ: 104403200

Кога заступа: др Иван Ракоњац, директор

У даљем тексту означен као „**Фонд**“,

и

**[ПОСЛОВНО ИМЕ ПРИВРЕДНОГ ДРУШТВА]**

Са регистрованим седиштем у [\_\_\_\_\_\_\_\_\_]

Матични број: [\_\_\_\_\_\_\_\_\_]

ПИБ: [\_\_\_\_\_\_\_\_\_]

Кога заступа: [\_\_\_\_\_\_\_\_\_], директор

У даљем тексту означено као „**Привредно друштво“**.

Фонд и Привредно друштво ће у даљем тексту бити појединачно названи као „**Уговорна страна“**, и заједнички као „**Уговорне стране“** осим ако другачије није назначено.

**УВОДНЕ ОДРЕДБЕ**

Уговорне стране сагласно констатују:

1. Фонд је правно лице, основано у складу са Законом о иновационој делатности („Службени гласник РС“ бр. 110/2005, бр. 18/2010, бр. 55/2013 и бр. 129/2021) и прописно регистровано код Агенције за привредне регистре Републике Србије („**АПР“**);
2. Привредно друштво је [микро/мало/средње] правно лице, основано у складу са Законом о привредним друштвима („Службени гласник РС“ бр. 36/2011, бр. 99/2011, бр. 83/2014, бр. 5/2015 и бр. 44/2018) („**ЗПД“**), прописно регистровано код АПР [и гарантује да се на датум ступања на снагу Уговора разврстава у микро/мало/средње правно лице у смислу Закона о рачуноводству („Службени гласник РС“ бр. 73/2019)];
3. Привредно друштво је у складу са позивом од **15.12.2022.** године поднело Пријаву (како је доле дефинисана) за финансирање пројекта под називом „[\_\_\_\_\_\_\_\_\_\_\_]“ („**Пројекат“**) кроз схему иновационих ваучера као финансијског подстицаја којег имплементира Фонд, и
4. Фонд је испитао и прописно одобрио Пријаву Привредног друштва и жели да додели одређено финансирање за потребе Пројекта под условима овде договореним.

# ОПШТЕ

## Уводне одредбе Уговора сматраће се његовим саставним делом.

## Следећи документи овде наведени представљају саставни део Уговора:

1. **Прилог 1** Финансијска понуда научно-истраживачке организације за пружање тражене услуге.

# ДЕФИНИЦИЈЕ

## Не одступајући од других дефиниција у Уговору, следеће дефиниције ће имати значење како следи:

|  |  |
| --- | --- |
| **Иновациони ваучер** | има значење које му је дато у члану 4.1. Уговора; |
| **Научно-истраживачка организација** | значи **[\_\_\_\_\_\_\_\_\_\_]**, пружалац услуге неопходне за реализацију Пројекта;  |
| **Пријава** | значи сет свих неопходних докумената и података поднетих од стране Привредног друштва, укључујући апликациони формулар, захтев Привредног друштва за пружање услуге и финансијску понуду Научно-истраживачке организације за пружање тражене услуге;  |
| **Приручник за иновационе ваучере**  | значи Фондов Приручник за иновационе ваучере од 14. децембра 2022. године, који ће се непосредно примењивати на Уговор и који приручник може бити мењан с времена на време; |
| **Пројекат**  | значи пројекат описан у апликационом формулару који је саставни део Пријаве, под називом **[„\_\_\_\_\_\_\_\_\_\_“]**, а који је предмет финансијске подршке, под условима дефинисаним правилима Програма иновационих ваучера и Уговором; |
| **Радни дан**  | значи било који дан када су банке у Републици Србији отворене за пословање; |
| **Завршни извештај** | значи завршни извештај о пруженој услузи који сачињава Научно-истраживачка организација као пружалац услуге, а који је Привредно друштво дужно да верификује и да потврду о прихватању овог **Завршног извештаја** достави Фонду. |

# ПРЕДМЕТ УГОВОРА

## Предмет Уговора је пружање финансијске подршке Привредном друштву од стране Фонда, средствима Иновационог ваучера који се додељује Привредном друштву, под условима и на начин дефинисан Уговором и Приручником за иновационе ваучере, са циљем да се Привредном друштву омогући набавка одговарајућих услуга које пружа Научно-истраживачка организација, а све ради реализације Пројекта.

# ИНОВАЦИОНИ ВАУЧЕР

## Фонд додељује Привредном друштву Иновациони ваучер број [\_\_\_] у износу од највише [\_\_\_\_\_\_\_\_\_\_] динара, који:

1. представља одговарајући проценат (*максимално 60%*) укупне цене за услугу коју пружа Научно-истраживачка организација, без урачунатог ПДВ-а, као што је наведено у Пријави, и
2. се мора искористити у року од шест месеци почев од датума ступања на снагу Уговора, осим уколико Фонд одобри продужење тог рока, у складу са Приручником за иновационе ваучере и овим уговором.

## Фонд може да изврши плаћање у износу мањем од додељеног Иновационим ваучером, ако је то у складу са рачуном који изда Научно-истраживачка организација, на име пружања услуге Привредном друштву, и сматраће се да је Фонд плаћањем износа наведеног у рачуну у потпуности испунио обавезу плаћања из овог Уговора, односно да је Иновациони ваучер у целости искоришћен.

## Привредно друштво ће независно од Фонда обезбедити преостали износ од највише [\_\_\_\_\_\_\_\_\_\_] динара за услугу коју пружа Научно-истраживачка организација, укључујући и целокупни трошак ПДВ-а у складу са законом Републике Србије.

## Ради избегавања сваке сумње, трошкови ПДВ-а или других пореза примењивих у складу са законом Републике Србије се не могу финансирати средствима Иновационог ваучера.

## Привредно друштво под пуном материјалном и кривичном одговорношћу изјављује и потписивањем Уговора гарантује да на датум ступања на снагу Уговора не постоје неизмирена, а доспела дуговања на терет Друштва по основу пореза (без обзира на врсту пореза), доприноса за обавезно социјално осигурање, такси, накнада, казни или било које друге врсте јавних прихода у складу са законима Републике Србије.

# ОБАВЕЗЕ ПРИВРЕДНОГ ДРУШТВА

## Привредно друштво је у обавези да након датума ступања на снагу Уговора закључи уговор са Научно-истраживачком организацијом или потпише други одговарајући документ, на основу којег ће са Научно-истраживачком организацијом уговорити пружање услуге, са роком испоруке који не може бити дужи од шест месеци од датума ступања на снагу Уговора, изузев ако је Фонд изузетно одобрио продужење рока испоруке из оправданих разлога, на прописно образложен писмени захтев Привредног друштва, што Уговорне стране могу констатовати анексом Уговора или на други одговарајући начин.

## Ради избегавања сваке сумње, Привредно друштво је дужно да искористи додељени Иновациони ваучер и плати остатак цене у складу са чланом 4.2. Уговора и рачуном који изда Научно-истраживачка организација, у року од шест месеци од датума ступања на снагу Уговора, односно изузетно у дужем року у складу са чланом 5.1. Фонд није у обавези да исплати средства Иновационог ваучера уколико је Научно-истраживачка организација извршила услугу и/или издала рачун по истеку шест месеци од датума ступања на снагу Уговора, или по истеку одобреног додатног рока за извршење услуге и издавање рачуна.

## Привредно друштво се обавезује да обезбеди да Научно-истраживачка организација изврши услугу са пажњом доброг стручњака и ефикасно, уз примену уобичајених техничких, економских, управљачких и социјалних стандарда и пракси.

## Привредно друштво се обавезује да обезбеди да Научно-истраживачка организација припреми и достави Привредном друштву Завршни извештај и да провери да ли је услуга пружена на уговорени начин и у складу са Завршним извештајем, након чега ће овлашћено лице Привредног друштва потписати потврду о прихватању извршене услуге.

## Привредно друштво ће, без одлагања, обавестити Фонд о блокади рачуна Привредног друштва дужој од два (2) Радна дана, као и о покретању поступка отварања стечаја или ликвидације над Привредним друштвом.

## Привредно друштво ће омогућити Фонду улазак у просторије Привредног друштва и проверу постојања и садржај предмета услуге коју пружа Научно-истраживачка организација, укључујући и проверу свих релевантних записа и докумената које је дужно да без одлагања припреми и стави на располагање Фонду, по разумном захтеву Фонда.

# *DE MINIMIS* ДРЖАВНА ПОМОЋ

## Привредно друштво изјављује и гарантује да коришћење износа Иновационог ваучера у складу са Уговором није довело нити ће довести до прекорачења горње границе *de minimis* државне помоћи у висини од 23.000.000 динара коју је Привредно друштво остварило у току три узастопне фискалне године.

## Фонд може захтевати од Привредног друштва да достави документацију и информације које се тичу *де минимис* државне помоћи, нарочито у погледу тога да ли је и по ком правном основу Привредно друштво примило државну помоћ *de minimis* у складу са Законом о контроли државне помоћи („Службени гласник РС“ бр. 73/19) и одговарајућим подзаконским актима.

# ИСПЛАТА СРЕДСТАВА

## Фонд ће директно на рачун Научно-истраживачке организације извршити плаћање у складу са Уговором и издатим рачуном, без ПДВ-а, под условом да Привредно друштво претходно, преко електронског портала Фонда, достави потврду о прихватању извршене услуге, потписану од стране овлашћеног лица Привредног друштва.

## Уколико су испуњени услови из члана 7.1., Фонд је дужан да изврши исплату Научно-истраживачкој институцији у складу са Уговором и издатим рачуном, у року од седам (7) Радних дана од дана када му Научно-истраживачка организација достави захтев за плаћање.

## Научно-истраживачка институција је дужна да Привредном друштву изда рачун у коме је изражена пуна цена услуге коју му је стварно пружила, укључујући и износ укупно обрачунатог ПДВ-а, као и да у рачун унесе напомену да одговарајући проценат (*максимално 60%*) цене услуге без ПДВ-а (*максимално 800.000 динара*) плаћа Фонд, по основу Уговора. Ако цена стварно пружене услуге назначена у рачуну који је издала Научно-истраживачка институција не одговара износу наведеном у финансијској понуди, Фонд може тражити од Привредног друштва да достави писано образложење, чију оправданост и веродостојност Фонд има право да слободно цени.

## Фонд има право да одбије да изврши исплату Научно-истраживачкој институцији, делимично или у потпуности, као и да наложи Привредном друштву да предузме одговарајуће корективне мере како би се отклониле неправилности, уколико по разумној оцени Фонда постоје значајна неоправдана одступања у погледу цене коштања услуге наведене у финансијској понуди и коначне цене изражене у рачуну издатом од стране Научно-истраживачке институције, без обзира на писано образложење које достави Привредно друштво.

## Фонд може одбити исплату и/или наложити корективне мере и када утврди да би вршење плаћања било супротно циљевима Програма иновационих ваучера, прописима Републике Србије, било којем унутрашњем акту Фонда и/или ако би се тиме угрозила или нарушила репутација Фонда.

## Привредно друштво је у обавези да на рачун Научно-истраживачке организације плати преостали износ цене за услугу коју му пружа Научно-истраживачка организација, укључујући и целокупан износ обрачунатог ПДВ-а израженог на рачуну, као и да преко електронског портала Фонда достави доказ о извршеном плаћању.

## Уколико Привредно друштво пропусти да достави било који од докумената наведених у члановима 7.1. и 7.3. или било којој другој одредби Уговора и/или уколико Научно-истраживачка институција не обезбеди прописно издат рачун и/или не достави Фонду захтев за плаћање, све напред наведено у складу са чланом 7. Уговора, а нису предузете корективне мере наложене од стране Фонда, Фонд нема обавезу да изврши исплату Научно-истраживачкој институцији.

## Фонд не сноси одговорност према Привредном друштву и/или Научно-истраживачкој организацији и/или трећем лицу у случају да у било ком тренутку након датума ступања на снагу рачун Привредног друштва и/или Научно-истраживачке организације буде блокиран и сматраће се да је уредно извршио обавезу у складу са чланом 7.2. независно од тога да ли је у моменту исплате или након тога рачун Привредног друштва и/или Научно-истраживачке организације блокиран.

# КОРЕКТИВНЕ МЕРЕ

## Фонд има право да одреди и затражи од Привредног друштва да предузме или да обезбеди да буду предузете корективне мере, уколико на основу прибављених и/или добијених информација или на други начин, процени и утврди да постоји било која врста кршења правила Програма иновационих ваучера и/или повреде одредаба овог уговора и/или друге неправилности које отежавају или онемогућавају извршење Уговора.

## Фонд ће обавестити Привредно друштво о потреби предузимања корективних мера и оставити му примерен рок, који не може бити дужи од 8 (осам) дана, да примени корективну меру, односно обезбеди да иста буде предузета.

## Фонд може обуставити сва плаћања све док Привредно друштво у потпуности не испуни обавезу из члана 8.2., а одбијање Привредног друштва да поступи по наложеној корективној мери, односно да обезбеди њено предузимање или пропуштање остављеног рока, сматраће се битном повредом Уговора која може бити разлог за једнострани раскид Уговора од стране Фонда.

## На образложену молбу Привредног друштва, Фонд може одобрити продужење рока из члана 8.2. и/или одредити другу корективну меру, уколико је то оправдано у датим околностима, у складу са Уговором и правилима Програма иновационих ваучера.

# ПУБЛИКАЦИЈЕ

## Подршка Фонда ће бити призната у свим публикацијама научних и техничких часописа у виду података или других информација које се односе на Пројекат или Привредно друштво, или у било којим публикацијама које се тичу Пројекта, али не обухватајући литературу и приручнике о производу.

## У мери у којој је то неопходно како би Фонду била дозвољена слободна дисеминација таквих публикација или информација, за чију дисеминацију Фонд има право уз ограничења наведена у овом члану, сматра се да се Привредно друштво одриче свих потраживања у погледу дисеминације тих публикација и информација.

## Привредно друштво ће доставити Фонду два (2) примерка свих публикација свих публикација које су резултат рада подржаног од стране Фонда, у разумном року након објављивања.

# ПОВЕРЉИВЕ ИНФОРМАЦИЈЕ И ИНФОРМАЦИЈЕ О ИНТЕЛЕКТУАЛНОЈ СВОЈИНИ

## Информације које Привредно друштво поседује и које достави Фонду сматраће се строго поверљивим информацијама, у складу са Фондовим Правилником о забрани конфликта интереса и тајности поверљивих података.

## Ништа од претходно наведеног не искључује нити ограничава право Фонда да објави податке о подршци коју је пружио Пројекту и идентификује Привредно друштво, у складу са обавезом Фонда, у складу са Законом о иновационој делатности (“Службени гласник РС” бр. 110/2005, 18/2010 и 55/2013), у погледу јавне природе активности Фонда.

## Интелектуална својина подобна да буде предмет заштите одговарајућим правима интелектуалне својине у складу са законима Републике Србије, а створена је током спровођења и развоја Пројекта финансираног у складу са Уговором, није предмет регулисања нити испитивања од стране Фонда („due diligence“ анализа) и Фонд овим уговором не преузима било какву одговорност и/или обавезе у случају повреде права интелектуалне својине трећих лица у вези са Пројектом, за шта искључиву одговорност сноси Привредно друштво.

## У случају раскида Уговора, одредбе које се односе на заштиту Интелектуалне својине и поверљивост ће остати на снази.

# УСТУПАЊЕ УГОВОРА

## Привредно друштво не може уступити Уговор или било коју обавезу и/или право преузете у складу са Уговором.

# РАЗНО

## Све измене и допуне Уговора вршиће се у писменој форми, уз сагласност обе Уговорне стране.

## На овај Уговор примењује се право Републике Србије. Било какав спор у вези са Уговором, Уговорне стране ће настојати да реше споразумно, међусобним преговорима. Уколико такви преговори не успеју, за решавање спора биће искључиво надлежан Привредни суд у Београду.

## Обавештења, комуникација и извештаји достављаће се лично или/и слати имејлом или/и препорученом поштом са повратницом, на следеће адресе:

(а) за **Фонд**

**Фонд за иновациону делатност**

Адреса канцеларије: Научно Технолошки парк „Београд“, Вељка Дугошевића 54, објекат Б4, 2. спрат, 11000 Београд, Република Србија

Контакт особа: Адам Ђурђевић

Имејл: adam.djurdjevic@inovacionifond.rs

(б) за **Привредно друштво**

**[\_\_\_\_\_\_\_\_\_]**

Адреса канцеларије: [\_\_\_\_\_\_\_\_\_]

Контакт особа: [\_\_\_\_\_\_\_\_\_]

Имејл: [\_\_\_\_\_\_\_\_\_]

## Уговор је сачињен у два (2) истоветна примерка, за сваку Уговорну страну по један (1).

## Датум ступања на снагу Уговора биће дан када га потпишу обе Уговорне стране, а уколико су Уговорне стране потписале Уговор на различите датуме, датумом ступања на снагу Уговора сматраће се каснији датум.

## Привредно друштво је у обавези да врати потписан Уговор Фонду у року од 10 дана од дана потписивања Уговора од стране Фонда. Пропуштањем привредног друштва да у задатом року врати потписан Уговор или да приступи потписивању Уговора, сматра се да је привредно друштво одбило да закључи Уговор.

## У случају да Иновациони ваучер није реализован у предвиђеном року од 6 месеци, односно изузетно у дужем року у складу са чланом 5.1. овај Уговор престаје да важи.

## Уговорне стране потврђују да су прочитале овај уговор, да им је исти у потпуности јасан и да представља израз њихове озбиљне, стварне и слободно изражене воље, те га у знак потврде напред наведеног потписују.

 **ПОТПИСИ СУ НА СЛЕДЕЋОЈ СТРАНИ**

Име (штампаним словима): Др Иван Ракоњац

Датум: \_\_\_\_\_\_\_\_\_\_\_\_\_\_\_\_\_\_\_\_\_\_

Потпис: \_\_\_\_\_\_\_\_\_\_\_\_\_\_\_\_\_\_\_\_\_\_

Функција: директор

(за **Фонд**)

Име (штампаним словима):

Датум: \_\_\_\_\_\_\_\_\_\_\_\_\_\_\_\_\_\_\_\_\_\_

Потпис: \_\_\_\_\_\_\_\_\_\_\_\_\_\_\_\_\_\_\_\_\_\_

Функција: директор

(за **Привредно друштво**)